Szeptember 15-én debütál az ATI X700 grafikus kártyája? - HWSW
2004. augusztus 26. 11:52:39
A pletykák szerint az RV410 kódnevű chip a GeForce 6600-hoz hasonlóan 8 renderelő futószalagot, valamint 6 vertex shader egységet tartalmaz és natív PCI-Express támogatással rendelkezik. A videochip várhatóan három változatban kerül piacra, amelyek közül a legerősebb kivitel 500 MHz-en működik és 1 GHz-es memória kapcsolódik hozzá. Egyelőre nem tudni, hogy a memóriabusz 128 vagy 256 bit széles lesz-e.
A korábban napvilágot látott információk arról szóltak, hogy az RV410-et a TSMC gyártja 0,11 mikronos csíkszélességgel. A fejlett gyártástechnológia magas órajelet tesz lehetővé viszonylag alacsony fogyasztás és hőtermelés mellett. Az NVIDIA GeForce 6600 szintén a TSMC 0,11 mikronos technológiájával készül. A lapkák 8 renderelő futószalagot, 3 vertex shader egységet tartalmaznak. Az ATI új üdvöskéje az X800 család képességeit örökli, így továbbra sem lesz képes a Shader Model 3.0 gyorsításra. Ezt a lehetőséget az NVIDIA GeForce 6600 már biztosítja a felhasználók számára. Az ATI Technologies képviselőinek korábbi nyilatkozata szerint egyelőre még korai lenne a Shader Model 3.0 szabványt támogatni, mivel gyakorlatilag egyáltalán nincsenek a piacon olyan szofverek, amelyek képesek lennének ennek kihasználására. Mindazonáltal valószínű, hogy az ATI következő generációs csúcskategóriás videochipje már támogatni fogja a Shader Model 3.0-t.
Az ATI RV410-re épülő kártyák várhatóan a GeForce 6600-hoz hasonló árakon, azaz 149 és 199 dollár között lesznek kaphatók